Ettepanek: NÕUKOGU OTSUS, millega määratakse kindlaks Euroopa Liidu seisukoht Maailma Kaubandusorganisatsiooni (WTO) 9. ministrite konverentsil /* COM/2013/0750 final - 2013/0364 (NLE) */





SELETUSKIRI 1. ETTEPANEKU EESMÄRK 9. WTO ministrite konverents (edaspidi „MC9”) toimub 3.-6. detsembril 2013 Indoneesias. Praegu on käimas läbirääkimised väljundite üle, milles ministrite konverentsil võiks kokku leppida. Mõned neist kuuluvad Doha arengukavva ja kokkuleppimise korral oleks see esimene samm kogu Doha läbirääkimistevooru lõpetamise suunas. Eraldi kogum Doha arengukavasse mittekuuluvaid küsimusi võib samuti MC9 raames lahenduse leida, kuid selleks on vaja teha eraldi nõukogu otsuse ettepanek. Mis puutub Doha arengukava teemadesse, siis jagunevad läbirääkimised kolme suurde valdkonda: kaubavahetuse lihtsustamine, põllumajandus ja areng. EL peab esmatähtsaks kokkuleppe saavutamist kaubavahetuse lihtsustamises, mis tooks suurt majanduslikku kasu kõigile WTO liikmetele. Kui läbirääkimised kaubavahetuse lihtsustamise üle edenevad MC9 eel kavakohaselt, peaksid WTO liikmed suutma jõuda poliitilise konsensuseni kokkuleppe alusteksti suhtes. Kokkuleppe tekst kinnitatakse siiski alles 2014. aastal, kui on valminud rakendamise ajakavad (nende sätete kohta, mida kavatsetakse hakata rakendama kokkuleppe jõustumise hetkel), mis moodustavad kokkuleppe lahutamatu osa. Kui läbirääkimised peaksid selles suunas kulgema rahuldavalt ja MC9 jõuab kaubanduse lihtsustamise kokkuleppe küsimuses poliitilisele konsensusele, siis peaks MC9 suutma lahendada ka teatavad arengu- ja põllumajandusküsimused. Mõned neist arengu- ja põllumajandusküsimustest vajavad tõenäoliselt nõukogu otsust juba MC9 ajaks ning kuuluvad seetõttu käesoleva ettepaneku raamesse. Eraldi nõukogu otsus, mis käsitleb ELi seisukohta kaubanduse lihtsustamise kokkuleppe suhtes, osutub tõenäoliselt vajalikuks 2014. aastal, kui kokkuleppe tekst on täielikult valminud ning vajab ELi seisukohavõttu WTOs. Seetõttu piirdub käesolev nõukogu otsuse ettepanek arengu- ja põllumajandusvaldkonna väljunditega, milles MC9 käigus võidakse kokku leppida, nimelt: · järelevalvemehhanism seoses arengumaade eri- ja diferentseeritud kohtlemist käsitlevate sätetega: kooskõlas WTO üldnõukogus 31. juulil 2002 heaks kiidetud suunistega viiakse WTO kaubandus- ja arengukomitee eriistungiga lõpule läbirääkimised arenguriikidest ja vähim arenenud riikidest liikmete mitmepoolse kaubandussüsteemiga lõimumist lihtsustava järelevalvemehhanismi funktsioonide, ülesehituse ja pädevuse üle. · Tariifikvootide haldamine: MC9 käigus kokkulepitav tekst peab sisaldama läbipaistvussätteid ja alakasutuse meedet. Läbipaistvuse seisukohast on tariifikvootide haldamine samastatud impordilitsentsi meetmetega ja kuulub seega WTO impordilitsentsi lepingu reguleerimisalasse, mis tähendab mõningaid menetluste ja läbipaistvusega seotud kohustusi (näiteks kohustuslik avaldamine, taotluse menetlemise ajakavad ja teavitamine). Peale selle tuleks teha vajalikkuse kontroll, millega nähakse ette, et haldusmenetlused ei tohi olla koormavamad, kui see meetme haldamiseks tingimata vajalik on. Mis puutub alakasutuse meetmesse, siis kui tariifikvootide kasutamine jääb teatud aja vältel (või teatamata jätmise korral) alla 65 %, võib importivalt WTO liikmelt nõuda kvoodi haldamise muutmist vastavaks saabumise järjekorras teenindamise põhimõttele või automaatsete ja tingimusteta litsentside süsteemile. · Toiduga kindlustatus: MC9 käigus püütakse jõuda kokkuleppele nn rahuklausli küsimuses, mis kaitseks teatavate arenguriikidest liikmete toiduga kindlustatuse programme WTOs esitatavate nõudmiste eest kindlaksmääratud aja vältel ja kindlatel tingimustel. Nimetatud kokkuleppe väljundiks võib olla ministrite otsus. Käesoleva ettepaneku eesmärk on võimaldada Euroopa Liidul ühineda eespool nimetatud küsimustes konsensusega 9. WTO ministrite konverentsil (MC9). Seepärast nähakse ettepanekuga ette, et nõukogu volitab komisjoni võtma Euroopa Liidu nimel WTOs seisukoha ühineda konsensusega nimetatud otsuste vastuvõtmise toetamise eesmärgil. Võttes arvesse asjaolu, et ministrite konverents leiab aset 3.-6. detsembril ning et läbirääkimised võimaliku Bali paketi kõigi elementide üle veel kestavad, eeldab komisjon nõukogult otsuse vastuvõtmist pärast seda, kui olukord seoses asjaomaste tekstidega on piisavalt selge, mis võib juhtuda ministrite konverentsi ajal. 2. ETTEPANEKU ÕIGUSLIK ALUS Euroopa Liidu toimimise lepingu artikli 218 lõikega 9 on ette nähtud, et nõukogu võtab komisjoni või liidu välisasjade ja julgeolekupoliitika kõrge esindaja ettepaneku põhjal vastu otsuse, millega määratakse kindlaks rahvusvahelise lepingu alusel loodud organis liidu nimel võetavad seisukohad, kui asjaomasel organil tuleb vastu võtta õigusliku toimega otsus. Ministrite konverentsi otsused tariifikvootide haldamise, toiduga kindlustatuse ja järelevalvemehhanismi kohta kuuluvad nimetatud sätte reguleerimisalasse. Kõik kavandatud meetmed kuuluvad ühise kaubanduspoliitika reguleerimisalasse (ELi toimimise lepingu artikkel 207) ning on otseselt seotud WTO toimimise ja mitmepoolse kaubandussüsteemiga. 3. ETTEPANEKU REGULEERIMISALA Komisjon saab volituse võtta Euroopa Liidu nimel seisukoht konsensusega ühinemiseks, et toetada toiduga kindlustatust, tariifikvootide haldamist ja järelevalvemehhanismi käsitlevate otsuste vastuvõtmist ministrite konverentsil. Kooskõlas artikli 218 lõikega 10 teavitatakse Euroopa Parlamenti viivitamata ja täielikult. 2013/0364 (NLE) Ettepanek: NÕUKOGU OTSUS, millega määratakse kindlaks Euroopa Liidu seisukoht Maailma Kaubandusorganisatsiooni (WTO) 9. ministrite konverentsil EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 207 lõiget 4 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Euroopa Liit peab äärmiselt tähtsaks mitmepoolse kaubandussüsteemi toimimist ja järkjärgulist tugevdamist ning mõistab mitmepoolsete kaubandusläbirääkimiste Doha vooru edasiviimise vajadust. 9. WTO ministrite konverentsi edukas tulem oleks vajalik samm selle eesmärgini jõudmisel ning viiks üksmeeleni kaubanduse lihtsustamise kokkuleppe küsimuses, andes lisaks piiratud tulemusi põllumajandus- ja arenguküsimustes, eriti vähim arenenud riikide puhul. (2) Kaubandusläbirääkimiste Doha vooru keskmes on arenguga seotud küsimused. WTO üldnõukogu kiitis 31. juuli 2002. aasta kohtumisel heaks kaubandus- ja arengukomitee eriistungi soovituse eri- ja diferentseeritud kohtlemise järelevalvemehhanismi loomiseks. Järelevalvemehhanismi eesmärk on aidata kaasa arenguriikide ja vähim arenenud riikide mitmepoolsesse kaubandussüsteemi lõimumise lihtsustamisele. Kaubandus- ja arengukomitee eriistungil viiakse lõpule läbirääkimised nimetatud mehhanismi ülesannete, ülesehituse ja pädevuse üle. Euroopa Liit peaks ministrite konverentsil vastu võetavat otsust toetama. (3) Põllumajandus on Doha arengukava võtmeküsimus ja see saab lõpliku vastuse alles lõpptulemuses, mis hõlmab mitmeid muid Doha arengukava mandaadi valdkondi. Sellele vaatamata mõistab Euroopa Liit mõningate WTO liikmete huvi konkreetsete põllumajandusprobleemide käsitlemise vastu juba 9. ministrite konverentsi ajal, millega peaks kaasnema poliitiline üksmeel ulatusliku kaubanduse lihtsustamise kokkuleppe küsimuses. (4) Tariifikvootide tõhus haldamine ja läbipaistvus nende kasutamisel on esmatähtsad, et tagada varem Uruguay voorus võetud põllumajandustoodete turulepääsu käsitlevate kohustuste nõuetekohane täitmine. WTOs 2013. aasta kestel peetud läbirääkimised on võimaldanud liikmetel jõuda kokkuleppeni tariifikvootide haldamise mehhanismi rakendamises, mis peaks sisaldama läbipaistvussätteid ja alakasutuse meedet. Läbipaistvuse seisukohast peaks tariifikvootide haldamine olema samastatud impordilitsentsi meetmetega ja kuuluma seega WTO impordilitsentsi lepingu reguleerimisalasse, mis tähendab mõningaid menetluse ja läbipaistvusega seotud kohustusi. Peale selle tuleks teha vajalikkuse kontroll, millega nähakse ette, et haldusmenetlused ei tohi olla koormavamad, kui see asjaomase meetme haldamiseks tingimata vajalik on. Mis puutub alakasutuse meetmesse, siis kui tariifikvootide kasutamine on teatud aja vältel (või teatamata jätmise korral) alla kindlaksmääratud taseme, võib importivalt WTO liikmelt nõuda kvoodi haldamise muutmist vastavaks saabumise järjekorras teenindamise põhimõttele või automaatsete ja tingimusteta litsentside süsteemile. Nüüd kavandatakse ministrite konverentsi tariifikvootide haldamist käsitlevat otsust, mida Euroopa Liit peaks toetama. (5) WTO liikmetel peaks olema võimalus viia ellu vajalikke kavasid, kaasa arvatud riigivaru loomine toiduainetega kindlustamiseks kooskõlas WTO eeskirjadega. Riigivaru loomise kavad toiduainetega kindlustamiseks peavad vastama WTO liikmete seas kokku lepitud eritingimustele, et mitte moonutada rahvusvahelist kaubandust. WTOs 2013. aasta kestel peetud läbirääkimised on võimaldanud liikmetel leida arenguriikide kavadele sobiva lahenduse liikmete vahelise üksmeele avalduse ehk nn rahuklausli kujul, mis tähendab nimetatud kavade mittevaidlustamist teatava perioodi vältel ja teatavate tingimuste täitmisel. Nüüd kavandatakse ministrite konverentsi nimetatud üksmeeleavaldust käsitlevat otsust, mida Euroopa Liit peaks toetama. (6) Euroopa Liidu otsus ühineda 9. WTO ministrite konverentsil konsensusega järelevalvemehhanismi, tariifikvootide haldamise ja toiduga kindlustatuse küsimustes sõltub edusammudest kaubanduse lihtsustamise kokkuleppe sõlmimisel ja täpsemalt sellest, kas ministrite konverents jõuab poliitilise konsensuseni kokkuleppe teksti suhtes, ON VASTU VÕTNUD KÄESOLEVA OTSUSE: Artikkel 1 Euroopa Liidu seisukoht toiduga kindlustatuse, tariifikvootide haldamise ja järelevalvemehhanismi küsimustes on ühineda WTO liikmete saavutatava konsensusega eesmärgiga võtta vastu 9. ministrite konverentsi otsused. Artikkel 2 Käesolev otsus jõustub selle vastuvõtmise päeval. Brüssel, Nõukogu nimel eesistuja